YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (viides jaosto)
30 päivänä tammikuuta 2008
Asia T-85/04
Guido Strack
vastaan
Euroopan yhteisöjen komissio
Henkilöstö – Virkamiehet – Arviointi – Urakehitystä koskeva kertomus – Arviointikierros 2001/2002 – Arviointimenettelyn sääntöjenmukaisuus
Aihe: Kanne, jossa vaaditaan kumoamaan yhtäältä vuoden 2001/2002 arviointikierros siltä osin kuin se koskee kantajaa ja toisaalta
päätös, jolla hyväksyttiin kantajan urakehitystä koskeva kertomus kyseisen kierroksen osalta.
Ratkaisu: Päätös, joka koskee Guido Strackin urakehitystä koskevan kertomuksen hyväksymistä vuoden 2001/2002 arviointikierroksen osalta,
kumotaan. Komissio veloitetaan korvaamaan oikeudenkäyntikulut.
Tiivistelmä
Henkilöstö – Arviointi – Toimielimen sisäinen ohje – Oikeusvaikutukset – Rajat – Säädöshierarkian noudattaminen
(Henkilöstösääntöjen 43 artikla)
Mikään ei periaatteessa estä nimittävää viranomaista asettamasta yleisluonteisella sisäisellä päätöksellä sääntöjä, jotka
koskevat henkilöstösäännöissä sille annetun harkintavallan käyttöä. Oikeus turvautua tällaisiin sisäisiin ohjeisiin on kuitenkin
tietyllä tavoin rajattu, erityisesti siten, että on noudatettava säädöshierarkian periaatetta.
Sisäinen ohje on henkilöstösääntöjä ja niiden soveltamisesta annettuja säännöstöjä alempitasoinen säädös. Yhteisön toimielinten
antamissa arviointia koskevissa sisäisissä ohjeissa ei näin ollen voida laillisesti asettaa sääntöjä, jotka poikkeavat henkilöstösääntöjen
säännöksistä tai näiden toimielinten antamista henkilöstösääntöjen 43 artiklan täytäntöönpanoa koskevista yleisistä säännöksistä.
Koska komissiossa voimassa olevissa täytäntöönpanoa koskevissa yleisissä säännöksissä on tehtävien muuttamista tai esimiehen
vaihdosta koskevien eräiden tilanteiden osalta säädetty velvollisuudesta laatia osittaiset arviointikertomukset ja jyvittää
niissä annetut arviot, kyseinen toimielin ei näin ollen voi määrätä sisäisessä ohjeessa, joka koskee henkilöstön arviointia
arviointijärjestelmän muuttamista vastaavana siirtymäaikana, että kertomuksen laatii arviointiajanjakson päättyessä esimiehenä
oleva henkilö pelkästään kuultuaan aikaisempia esimiehiä.
(ks. 38–42 kohta)
Viittaukset:
Yhteisöjen tuomioistuin: asia 190/82, Blomefield v. komissio, 1.12.1983 (Kok., s. 3981, 1 kohta); asia T‑17/95, Alexopoulou
v. komissio, 5.10.1995 (Kok. H., s. I‑A‑227 ja II‑683, 23 kohta).
Ensimmäisen oikeusasteen tuomioistuin: asia T‑236/97, Ouzounoff Popoff v. komissio, 2.7.1998 (Kok. H., s. I‑A‑311 ja II‑905,
44 kohta) ja asia T‑198/04, Merladet v. komissio, 8.12.2005 (Kok. H., s. I‑A‑403 ja II‑1833, 38, 40, 41 ja 43 kohta).